Frans Hals

**Frans Hals** (født 1582 el. 1583 i Antwerpen, død 26. august 1666 i Haarlem) var en nederlandsk maler, som sammen med Rembrandt regnes som en av Nederlands store portrettkunstnere.

Frans Hals malte først og fremst portretter – fra byster til enkeltpersoner, til store scener som representerte gruppeportretter. Noen av hans største verk finnes fortsatt i Haarlem, hvor Hals bodde nesten hele livet.

## Liv og virke
Da Frans Hals var barn tok foreldrene hans med seg familien og flyktet til Haarlem fra Antwerpen, som følge av at Antwerpen ble besatt og erobret i perioden 1584–1585; det vil si under åttiårskrigen der nederlenderne kjempet en selvstendighetskamp mot den habsburgske kongen av Spania. 

Lite er kjent om ham som elev og om hans tidlige verker, men man vet at han hadde Karel van Mander som læremester; van Mander malte i en manieristisk stil som i liten grad kom til å prege Hals' arbeider. I 1616, da han var rundt 34 år gammel, malte han sitt første store gruppeportrett, «Banketten for offiserene i St. Georgs skytterlag», som nå henger i Frans Hals Museum i Haarlem. 

Etter dette arbeidet utviste maleren stor frihet fra de tidligere rigide oppstillingene, og portretterte grupper i bevegelse, utført vibrerende, livlig og freidig, med hurtige penselstrøk og en rik bruk av farge.

Den kromatiske effekten og raske utføringen, som ikke henger seg opp i detaljer, men favner de flyktige uttrykkene til personene, er karakteristisk for Hals' portretter inntil 1610.

Hals ble kjent med den caravaggeske stilen gjennom Utrecht-skolens malerier, og han bruker ofte diagonalt lys og nøytral grundering, mens hans tette, tykke maling minner om Rubens og Antwerpen-skolen.

Han er og var en kjent maler – han hadde et effektivt verksted med mange elever og etterfølgere, han malte store offisielle portretter og bilder av aristokratiske beskyttere, og ved noen tilfeller modeller fra hverdagslivet, som drankere, fiskergutter, vertshusjenter, fløytespillere, sigøynerskjønnheter og gamle hekser, alle avbildet med en følelsesmessig og kommunikativ umiddelbarhet.

Hals malte rett på lerretet uten å lage skisser, med en teknikk som vi kanskje kan kalle «impresjonistisk». Bildene ble studert av noen franske mestere fra 1800-tallet. Etter 1640, som i Rembrandts sene malerier, utviklet Hals en kald palett og så ut til å konsentrere seg om svart og hvitt, som noen ganger gav dramatisk spenning.

Hals var medlem av Sint-Lucasgildet i Haarlem fra 1610.

## Bildegalleri

Fil:Frans Hals - Wedding portrait of Isaac Abrahamsz Massa and Beatrix van der Laan.jpg|Frans Hals malte i 1622 dette dobbeltportrettet av Isaac Abrahamsz Massa og Beatrix van der Laan, i anledning deres bryllup, og på oppdrag fra brudgommen.
Fil:Cavalier soldier Hals-1624x.jpg|Dette portrettet fra 1624 er kjent som Den smilende (eller leende) kavaleren. Det er usikkert hvem mannen er, men Pieter Bosman har foreslått at det er et portrett av hollenderen Tieleman Roosterman, som handlet med stoffer. Frans Hals har med sikkerhet malt minst ett annet portrett av Roosterman, i 1634.
Fil:Frans Hals - Tieleman Roosterman 1634.jpg|Tieleman Roosterman portrettert av Frans Hals i 1634.


## Referanser


## Eksterne lenker
*